เตือนประชาชนดื่มแอลกอฮอล์แก้หนาวเป็นความเชื่อที่ผิด เสี่ยงเสียชีวิตได้
นายแพทย์มานัส โพธาภรณ์ รองอธิบดีกรมการแพทย์ กล่าวว่า ในช่วงฤดูหนาวของทุกปี พื้นที่ภาคเหนือ ภาคตะวันออกเฉียงเหนือ จะมีอากาศหนาวเย็นและประชาชนบางกลุ่มนิยมดื่มเครื่องดื่มแอลกอฮอล์ เพราะเชื่อว่าจะช่วยทำให้ร่างกายอบอุ่น ซึ่งเป็นความเชื่อที่ผิดและอันตรายถึงขั้นเสียชีวิตได้ เพราะเมื่อแอลกอฮอล์เข้าสู่ร่างกายระยะแรกหลอดเลือดฝอยใต้ผิวหนังจะขยายตัวทำให้รู้สึกอบอุ่นขึ้นจริงแต่เป็นเพียงชั่วครู่ จากนั้นร่างกายจะเริ่มระบายความร้อนมากขึ้นทำให้อุณหภูมิของร่างกายลดลงโดยไม่รู้ตัว นำสู่ความเสี่ยงเกิดภาวะไฮโปเทอร์เมีย หรือภาวะที่ร่างกายมีอุณหภูมิลดต่ำเกิน ทำให้อวัยวะในร่างกายเกิดความเสียหาย โดยเฉพาะหัวใจและสมอง จะไม่สามารถทำหน้าที่ได้ตามปกติ เกิดอาการเจ็บป่วยรุนแรง ในรายที่ดื่มแอลกอฮอล์ในปริมาณมาก จะออกฤทธิ์กดประสาทส่วนกลางทำให้เกิดอาการง่วง ซึม จนอาจหลับไปท่ามกลางอากาศหนาวที่หากมีเครื่องกันหนาวไม่เพียงพอ จะยิ่งเพิ่มความเสี่ยงต่อการเสียชีวิตได้ ปัจจุบันประเทศไทยยังคงมีการแพร่ระบาดของเชื้อโควิด -19 การรวมกลุ่มเพื่อดื่มสังสรรค์ยังคงเป็นพฤติกรรมที่เสี่ยงและอาจเป็นสาเหตุทำให้ติดเชื้อโควิด-19 ได้ด้วย หากประสบปัญหาเกี่ยวกับยาและสารเสพติดสามารถขอรับคำปรึกษาเรื่องยาและสารเสพติดได้ที่ สายด่วนบำบัดยาเสพติด 1165 หรือดูข้อมูลเพิ่มเติมได้ที่ www.pmnidat.go.th